CELEX: 32016R1025
Language: et
Date: 2016-06-24 00:00:00
Title: Komisjoni rakendusmäärus (EL) 2016/1025, 24. juuni 2016, millega muudetakse nõukogu määruse (EÜ) nr 1342/2008 I lisa teatavates geograafilistes piirkondades kasutatavate piimtraalide püügivahendite rühmade määratluse osas

25.6.2016   
            
            
               ET
            
            
               Euroopa Liidu Teataja
            
            
               L 168/7
            
         KOMISJONI RAKENDUSMÄÄRUS (EL) 2016/1025,
   24. juuni 2016,
   millega muudetakse nõukogu määruse (EÜ) nr 1342/2008 I lisa teatavates geograafilistes piirkondades kasutatavate piimtraalide püügivahendite rühmade määratluse osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 2008. aasta määrust (EÜ) nr 1342/2008, millega kehtestatakse tursavarude ja nende varude püügi pikaajaline kava ning tunnistatakse kehtetuks määrus (EÜ) nr 423/2004, (1) eriti selle artiklit 31,
   ning arvestades järgmist:
   
               (1)
            
            
               Määruse (EÜ) nr 1342/2008 kohaselt määratakse püügikoormuse rühmade suhtes kohaldatavad püügikoormuse piirangud kindlaks kõnealuse määruse I lisas sätestatud püügivahendite rühmade ja piirkondade alusel.
            
         
               (2)
            
            
               Ühise kalanduspoliitika üks oluline eesmärk on kaotada raiskav tagasiheite tava. Määruses (EÜ) nr 1342/2008 sätestatud püügikoormuse reguleerimise korraga hõlmatud teatavate põhjalähedaste kalade püügi suhtes kohaldatav lossimiskohustus jõustub järk-järgult alates 2016. aastast ja jõustamine tuleb lõpule viia hiljemalt 2019. aastaks.
            
         
               (3)
            
            
               Seoses lossimiskohustuse rakendamisega peab praegune püügikoormuse reguleerimise kord olema paindlikum, et võimaldada kaluritel kasutada selektiivsemaid püügivahendeid, mille võrgusilma suurus on suurem. Sellega seoses näis olevat vajalik hinnata, kas praegune püügikoormuse rühmade jaotus on halduskoormust ja varude kaitsmise vajadust arvesse võttes endiselt kulutõhus.
            
         
               (4)
            
            
               Seetõttu küsiti kalanduse teadus-, tehnika- ja majanduskomitee (STECF) arvamust võimaluse kohta ühendada praeguste piimtraalide püügivahendite rühmad BT 1 ja BT 2, millest lähtutakse püügikoormuse rühmade kindlaksmääramisel. STECF jõudis järeldusele, (2) et püügivahendite rühmade BT 1 ja BT 2 ühendamisega kaasneb oht tursa kalastussuremuse suurenemiseks. Lisaks jõudis komitee järeldusele, et püütavate bioloogiliste varude seisukohast oleksid uued ühendatud rühmad heterogeensemad kui rühmad BT 1 ja BT 2 eraldi võetuna. Komitee leidis, et kulutõhususe paranemine ei ole kindel, kuna tursa kalastussuremuse võimaliku suurenemise vältimiseks on vaja võtta lisameetmeid. Siiski kinnitas STECF, et selline rühmade ühendamine võimaldaks kaluritel kalastada valikulisemalt. Püügivahendite rühmade ühendamine võib vähendada atlandi merilesta ja teiste lestaliste soovimatut püüki.
            
         
               (5)
            
            
               STECF andis samuti teada, et kumulatiivselt moodustavad kategooriate BT 1 ja BT 2 vahendid ainult 5 % tursa kogupüügist Põhjamerel ja sellise ühendamise võimalik mõju tursa suremusele on piiratud.
            
         
               (6)
            
            
               Põhjatraali ja nooda püügivahendite rühmade TR hiljutine ühendamine komisjoni rakendusmäärusega (EL) 2015/2324 (3) tõi kaasa negatiivsed tagajärjed nende liikmesriikide jaoks, kes kandsid püügikoormust regulaarselt üle BT rühmadest TR 2 rühmadesse. BT rühmade ühendamisega heastatakse selline negatiivne mõju.
            
         
               (7)
            
            
               Ühendamine vähendab märkimisväärselt halduskulusid riigiasutuste ja kalurite halduskulude vähendamise kaudu. See tuleneb eelkõige sellest, et paljud kalurid kasutavad erinevaid püügivahendeid, mis kuuluvad mitmesse püügikoormuse rühma, ja püügikoormuse jaotamiseks on vaja teha keerukaid arvutusi.
            
         
               (8)
            
            
               ICESi nõuannete (4) kohaselt on Põhjamere tursavaru olukord ICESi IV alapiirkonnas, ICESi VIId rajoonis ja ICESi IIIa rajooni lääneosas (Skagerrak) märgatavalt paranenud.
            
         
               (9)
            
            
               Seetõttu ei ole asjakohane hoida eraldi püügivahendite rühmi BT 1 ja BT 2 järgmistes piirkondades: Skagerrak, ICESi IIIa püügipiirkonna see osa, mida ei hõlma Skagerrak ja Kattegat; ICESi IV püügipiirkond ja ICESi IIa püügipiirkonna liidu veed; ICESi VIId püügipiirkond. Võttes arvesse tursavarude halba olukorda Kattegatis, ICESi VIIa püügipiirkonnas, ICESi VIa püügipiirkonnas ja ICESi Vb püügipiirkonna liidu vetes, ei peaks kõnealustes piirkondades püügivahendite rühmasid ühendama.
            
         
               (10)
            
            
               Komisjon jälgib tähelepanelikult püügivahendite rühmade BT 1 ja BT 2 ühendamise mõju tursa kalastussuremusele. Vajaduse korral kohandab komisjon püügivahendite rühmadeks jaotamist vastavalt, kui tursa kalastussuremus peaks tagasiheite tõttu suurenema.
            
         
               (11)
            
            
               Selleks et võimaldada komisjonil ja liikmesriikidel jälgida olukorra arengut ilma täiendavate halduskuludeta, on asjakohane mitte muuta praegu kehtivat aruandlussüsteemi.
            
         
               (12)
            
            
               Seetõttu tuleks määrust (EÜ) nr 1342/2008 vastavalt muuta.
            
         
               (13)
            
            
               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1342/2008 I lisale lisatakse järgmine punkt:
   
      
                  „4.
               
               
                  Erandina punktist 1 käsitatakse punkti 2 alapunktis b osutatud piirkonna püügikoormuse haldamisel püügivahendite rühmi BT 1 ja BT 2 ühe rühmana, kuhu kuuluvate vahendite võrgusilma suurus on vähemalt 80 mm. Liikmesriigid esitavad püügikoormuse aruande eraldi nii püügivahendite rühma BT 1 kui ka BT 2 kohta vastavalt määruse (EÜ) nr 1224/2009 artiklitele 33 ja 34.“
               
            
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 24. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 348, 24.12.2008, lk 20.
   
      (2)  Püügivahendite kategooriate BT 1 ja BT 2 ühendamine Põhjamere piirkonnas (STECF-16–02).
   
      (3)  ELT L 328, 12.12.2015, lk 101.
   
      (4)  ICESi nõuanded kalapüügivõimaluste, püügikoguse ja püügikoormuse kohta Põhjamere ja Keldi mere ökopiirkondades: 6.3.4 tursk (Gadus morhua) IV alapiirkonnas ning VIId ja IIIa (lääne pool) rajoonis (Põhjameri, La Manche'i idaosa, Skagerrak), 30.6.2015.